DECIZIA COMISIEI
din 21 mai 2008
de modificare a Deciziei 2005/622/CE de acceptare a angajamentelor oferite în cadrul procedurii antidumping privind importurile de produse laminate plate din oțeluri cu siliciu numite „magnetice” cu grăunți orientați originare din Statele Unite ale Americii și din Rusia
(2008/384/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”), în special articolele 8 și 9,
după consultarea comitetului consultativ,
întrucât:
A. PROCEDURA ANTERIOARĂ
(1)
Prin Regulamentul (CE) nr. 1371/2005 (2), Consiliul a instituit o taxă antidumping definitivă asupra importurilor de produse laminate plate din oțeluri cu siliciu numite „magnetice” cu grăunți orientați (denumite în continuare „tole numite «magnetice» cu grăunți orientați” sau „TMGO”) care provin din Statele Unite ale Americii (denumite în continuare „SUA”) și din Rusia.
(2)
Prin Decizia 2005/622/CE (3), Comisia a acceptat angajamentele privind prețurile, oferite de doi producători-exportatori care au cooperat, ale căror exporturi de TMGO către Comunitate sunt supuse unor taxe specifice fiecăreia din cele două societăți și anume AK Steel Corporation, din SUA și Novolipetsk Iron and Steel Corporation (denumită în continuare „NLMK”), din Rusia.
B. ABROGAREA DECIZIEI 2005/622/CE
(3)
La 23 februarie 2007, Comisia a inițiat (4) o reexaminare intermediară parțială privind exclusiv nivelul de dumping a doi producători-exportatori ruși, NLMK și Viz Stal.
(4)
Rezultatele acestei reexaminări, menționate în Regulamentul (CE) nr. 435/2008 al Consiliului (5), au fost că măsurile în vigoare referitoare la importurile de TMGO din Rusia ar trebui abrogate și că procedura privind aceste importuri ar trebui încheiată.
(5)
Ținând cont de cele de mai sus, Decizia 2005/622/CE a Comisiei, prin care Comisia a acceptat un angajament din partea societății NLMK, ar trebui modificată iar angajamentul acceptat ar trebui abrogat.
DECIDE:
Articolul 1
Se abrogă angajamentul societății Novolipetsk Iron & Steel Corporation (NLMK) acceptat de Comisie prin Decizia 2005/622/CE.
Articolul 2
Articolul 1 din Decizia 2005/622/CE a Comisiei se înlocuiește cu următorul text:
„Articolul 1
Se acceptă angajamentul oferit de producătorul menționat în continuare în cadrul prezentei proceduri antidumping privind importurile de produse laminate plate din oțeluri cu siliciu numite „magnetice” cu grăunți orientați originare din Statele Unite ale Americii.
Țara
Societatea
cod TARIC adițional
SUA
Produse de AK Steel Corporation 703, Curtis Street, Middletown, Ohio
sau
Produse de AK Steel Corporation, 703, Curtis Street, Middletown, Ohio și vândute de AK Steel BV, Oosterhout, Țările de Jos primului client independent din Comunitate, acționând în calitate de importator.
A673”
Articolul 3
Prezenta decizie intră în vigoare în ziua următoare publicării în Jurnalul Oficial al Uniunii Europene.
Adoptată la Bruxelles, 21 mai 2008.